**Tájékoztató a Művészeti Alap egykori tagjainak nyugdíjsegély-jogosultsága megállapításával kapcsolatos póteljárásról**

A Magyar Alkotóművészeti Közalapítvány megszüntetéséről szóló 1151/2011. (V.18.) Korm. határozat alapján a Fővárosi Törvényszék 2012. április 14-ei hatállyal jogerős végzésben kimondta **a Magyar Alkotóművészeti Közalapítvány megszűnését.**

A Magyar Alkotóművészeti Közalapítvány által folyósított ellátásokról szóló 52/2011. (III. 31.) Korm. rendelet **(a továbbiakban: Korm.r.)** értelmében a korábban a Közalapítvány által folyósított **nyugdíjsegélyeket 2011. május 1-jétől a Nyugdíjfolyósító Igazgatóság folyósítja.**

A Közalapítvány (tekintettel a megszüntetésére) 2011 elején minden leendő – még a nyugdíjkorhatárt el nem ért – jogosult esetében nyugdíjsegély-megállapító határozatot hozott. Figyelemmel arra, hogy néhány eset, a megállapítás technikai okok miatt elmaradt, ezért a jogalkotó a Korm. r. 4/A. §-a alapján **azokban az esetekben, ahol a Közalapítvány elmulasztotta a döntést meghozni**, a jogosult a kultúráért felelős minisztertől kérheti a saját jogú nyugdíjsegély megállapítását.

**A kérelmet a Magyar Alkotóművészeti Közhasznú Nonprofit Korlátolt Felelősségű Társasághoz** (továbbiakban: MANK) **kell benyújtani a tájékoztató mellékletében szereplő** [**adatlapon**](http://alkotomuveszet.hu/docs/ADATLAP.pdf)**.**

A nyugdíjjogosultság megállapításához szükséges:

**- 1992. október 1. napjáig betöltött 40. életév**  
**- legalább 10 év Művészeti Alap tagság,**   
**- és legalább 20.000,- Ft valorizált értéken figyelembe vett járulék.**

**1. A befizetett járulék** - a Művészeti Alap tagjainak egységes segélyezési rendszeréről szóló 26/1967. (VIII. 26.) Korm. rendelet 3. §(1)-(3) bekezdései értelmében - a Művészeti Alap tagjai (a képző-, ipar- és fotóművészek) a tagsági idejük alatt, a **munkaviszonyon kívüli alkotótevékenységükből származó tiszta jövedelmüknek** (tiszteletdíjuknak) az illetékes minisztert által **meghatározott százalék (3-5-8, majd 10 %) segélyezési járulékként történő közvetlen levonását jelentette.** A Magyar Köztársaság Művészeti Alapjának megszüntetéséről és a Magyar Alkotóművészeti Alapítvány létesítéséről szóló 117/1992. (VII. 29.) Korm. rendelet melléklete szerinti Alapító Okirat 4. számú melléklet A. alcím 1. d) pontja alapján a nyugdíj megállapítás feltételei között szerepel legalább 20 000 Ft befizetett járulék: **1994. évben valorizált értéken, mely összegről az érintetteket a MAK a jelzett évben kiértesítette.**   
A jogosultság feltételeit dokumentumokkal kell alátámasztani (Művészeti Alap-tagság esetében a tagsági könyv hiteles másolatát szükséges csatolni).

Emellett szükséges a kérelem mellé csatolni a **Nyugdíjfolyósító Igazgatóság igazolását** arra nézve, hogy a kérelmező **62. életévének betöltése időpontjában részesült-e bármilyen nyugellátásban** –amennyiben igen, akkor milyen összegben –, valamint, hogy számára **a Közalapítvány korábban állapított-e meg nyugdíjsegélyt.**

A MANK a kérelmet és a Nyugdíjfolyósító Igazgatóság igazolását, az üggyel kapcsolatos, birtokában lévő iratokkal együtt – a kérelem megérkezését követő nyolc napon belül – **továbbítja a kultúráért felelős miniszternek.**

A kérelem tárgyában a kultúráért felelős miniszter dönt. A döntés a közigazgatási hatósági eljárás és szolgáltatás általános szabályairól szóló 2004. évi CXL. törvény szerinti eljárásban születik.   
  
**2.** Felhívjuk a figyelmet, hogy a hatályos Korm. r. 2. § (2) bekezdése értelmében az utólagos, **saját jogú nyugdíjsegély** megállapításra **méltányossági alapon nincsen lehetőség**, továbbá **az 1992. október 1-jén 40. életévüket be nem töltött Művészeti Alap tagok számára visszajáró befizetésekkel kapcsolatban** és a Közalapítvány által **korábban hozott döntések felülvizsgálatára nincsen hatásköre** a kultúráért felelős miniszternek, az ilyen jellegű kérelmeket érdemben nem tudja elbírálni a kultúráért felelős miniszter.